CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | IMPRESSZUM

VARGA IBOLYA - SZELÍDEN

33. OLDAL

ISKOLA
(állatmese)

> Ha tudnék úszni, hanyatt a vízen,
> hasamra fektetném én is kicsinyem,
> s beszélgetnék közben a vidrával,
> mitől is él békében a világgal?

> Vacsorára sok-sok friss lazacot vennék,
> meghívnék rá minden bocsot, medvét.
> Dúdolgatnánk soká a tábortűznél, este,
> s én szép álmot mesélnék bocsra és gyerekre.

> Nyáron hullámlovagolnék a tengeren.
> Delfinek serege csicseregne velem.
> Pontosan megjegyezném a nevét mindnek,
> hogy névről mondhassam őket szeretteimnek!

> Dobszóra körtáncolnánk a szaharában,
> s bölcsességet tanulnék egy elefántcsaládban.
> Zöldségebéd közben megértetnék végül:
> egy út van: szeretet, feltételek nélkül.

> Estefelé kiülök a rétre és tudom,
> végig figyelte minden mozdulatom,
> csendben közelít és hiába nézem,
> nem láthatom őt, de ott van, érzem.

> Fejével megbök én fekete párducom,
> jelzi, megnézhetem magányos rokonom
> fejét ölembe ejti, simogassam kicsit,
> s átgondoljuk együtt a világ dolgait.

> Az erdőben mindig lábujjhegyen mennék,
> hogy ne zavarjam testvéreim csendjét.
> Öles törzsüket megölelném sorban,
> megkérdezném mindet, mi újság és hogy van?

> Egyikük a magját tenyerembe rejti,
> nekem adja itt, most, soha nem felejti,
> hogy rám bízza fiát, s elültethetem.
> Megtiszteltetés lesz felnevelni nekem.

> Hű barátaimmal nyargalnék a szélben,
> friss szénát, parazsat legelésznénk délben.
> Ostorotok nyomát bordáim közt érzem,
> együtt-érzők velem. Ők suttognak, én értem.

> Ha tudnék repülni, bizony útra kelnék,
> tanulmányútra vinnének a fecskék.
> Honvágy és hűség, mind tanulnivaló,
> s végre feledhetlek: evolúció!

> Ha hazaérek, kutyám megkérdezi, mi van?,
> én elmesélem, hogy is érezném jól magam,
> s szólok – míg igazítom kopottas otthonát,
> hogy e földön az ember a legeslegostobább.

> 1989

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ