CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | IMPRESSZUM

VARGA IBOLYA - ÖNÉLETRAJZ

> 1958. december 21-én születtem, Putnokon, az érettségiig szülővárosomban tanultam. A felsőfokú óvodapedagógusi képesítést Hajdúböszörményben kaptam. Fiatal családanyaként költöztem Bánrévére, és ott telepedtem le a munkám miatt, amit később, külső kényszerítő okok miatt otthagytam. Pályaelhagyó lettem. 3 gyermeknek vagyok büszke édesanyja. Gyermekkoromtól napló helyett írogatok. Többnyire versben, olykor novellában, elbeszélésben. Jelentek meg verseim antológiákban, internetes folyóiratokban, és hangos kiadványban az Irodalmi Rádióban.
> Megtiszteltetés, hogy tagja lehetek a Putnoki Tóth Ede Alkotói körnek; az Alkotó Képzőművészek és Írók Országos Szövetsége, Ózdi Regionális Csoportjának, az Ózdi Kristálynak; a Magyar Alkotók Internetes Társulása egyesületének és az Irodalmi Rádiónak.

> Ügyelek arra, hogy írásaim közérthetőek, egyszerűek és magyarnyelvűek legyenek. Vagyis nem találok ki szóvirágokat csak azért, hogy teljen a lap, csak akkor írok, ha úgy érzem fontos mondanivalóm van, lehetőség szerint kerülöm az idegen szavakat.
> Verseimben az van leírva, amit érzek, amit gondolok, és amit látok, nyitott, illetve olykor lehunyt szemmel. Azért, hogy az utólagos belemagyarázás ne is keressen fogást rajtuk.
> Írásaim zöme családi élethelyzeteket ábrázol, vagy abból merítek ihletet, de csak látszólag személyesek. Ha csak egy embert is elgondolkodtatnak és ő másnap kicsit másként ébred; esetleg bele mer nézni a napba; mer magot szórni a madaraknak és nem szégyell könnyezni, amikor ők énekükkel köszönik azt meg; csak egy pillanatra is mer úgy tekintetni gyermekére, vagy saját magára, mint ajándékra, s meri gazdagabbnak érezni magát ettől; ki meri mondani valakinek, hogy szeretlek, és aznap nem teszi gyorsan hozzá, hogy „de... ” vagy „csak... ” s tesz egy kis jót bárkivel, csak úgy, - akkor én már nem írtam le hiába.

> „Semmim sincs és minden az enyém...
> Aztán búcsúzni kezdtem,
> mindentől, ami élő, ami emlék...
> Mi az, amit magammal vihetnék?
> Élesek voltak a képek, a tárgyak,
> a szagok, az ízek és fájtak...!
> Véstem készakarva a tudatomba be,
> hogy személyesen közöljem vele, - ha van:
> - Gyönyörű világot alkottál, Uram!”
> /részlet a Matt című versemből/

> ELŐZŐ OLDAL - KÖTET VÉGE

> *

> NETKÖTET PROGRAM - IRODALMI RÁDIÓ