CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | IMPRESSZUM

VARGA IBOLYA - SZELÍDEN

27. OLDAL

TV-FÓBIA
2. TORZKÉP-MUTATÁS-FOLYAM

> Elég volt!!!!!
> A csapból folyt:

> hogy én egy borostás, ráncos, petyhüdt bőrű, kopaszodó, korpás, zsíros, töredezett, fénytelen hajú, hát-, és derékfájással, izületi és prosztata gondokkal küzdő, felpuffadt, savtúltengéses, bepisilős, kövér, ideges, fejfájós, vitaminhiányos, fogatlan, büdös-szájú, szempillátlan, ajaktalan, örökösen menstruáló, rekedt, náthás, öreg, sokadrangú állampolgár,

> egy senki vagyok,
> megfulladok,

> akinek a konyhájában ócska, néma hűtőgép áll, eldugult a mosogató, darabokra hullik a robotgép, piszkos, zsíros edényekből, szutykos poharakból étkezik, ráadásul egészségtelenül, a maradékot és a koszt a padlón és a pecsétes asztalterítőn halmozza fel s örökösen durva, foltos, gyűrött, fakó és büdös ruhákban jár; akinek szobájában vastagon áll a por és a rajzszög, a vörösborral és tintával összekent szőnyegen, kárpiton; a fürdőszobában csupa vízkő és penész minden, a mosást a tönkrement mosógépből kifolyt vízben intézem a fénytelen padlón; meg kellene ijednem, ha az anyósom jön látogatóba, bár a WC-be nem lehet bemenni, mert büdös, penészes, vízköves, rozsdás, főként a perem alatt és

> ráadásul pofázik rólam a hátam mögött,
> mint aki bánja, hogy ideköltözött;

> polgári engedetlenséggel vádolnak, mert még nem adósodtam el teljesen, nincs hitelkártyám, még nem vettem 0 forint kezdőrészlettel sem autót, sem mobiltelefont, sem plazmatévét, bútort, medencét, tetőt, ablakot, de még csak lakást sem...
> Ja! És az is igaz, hogy nem ülök föl a magasfeszültségű távvezetékre, ha beszélgetni akarok a gyerekkel és ma sem kértem a visszeremre kenőcsöt a cipőboltostól, ráadásul megmondtam a fiamnak, hogy eszébe ne jusson elvennie egy tőle sokkal öregebb pedagógust, mert azok nem szeretik a színes inget, a fene egye meg.
> Hát, ha ilyen állapotban megérem a reggelt, kikapcsoltatom a szélessávút is, a műholdassal és a kábellel együtt.

> Normális akarok végre lenniiiiii!
> ...és ezt nem lehet versbe szedni...

> 2003

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ