CÍMLAP | TARTALOMJEGYZÉK | AJÁNLÁS | ELŐSZÓ | ÖNÉLETRAJZ | IMPRESSZUM

VARGA IBOLYA - SZELÍDEN

19. OLDAL

KÓROK HÁZA
2. SZAK RENDEL Ő

> A lift nyöszörgött. A tolókocsi kereke defektes.
> Mindegyiké. Már a lépcsőházban éreztem a fájdalmat.
> Mindenkiét.

> Szerdán rendel a favorit sebész. Mindnyájan ilyenkor.
> Sokan állnak. Jó nekik. A defektes másnak is kell.
> Ülőhelyet keresek.

> A sarokban üres pad. Még a gipszemnek is jut hely.
> Rálátok a tömegre. Mindre. Zombiközösség.
> Elmosolyodom.

> Órákat kell várni. Pisilnem kell. Egyedül. Csak ügyesen!
> Titokban két slukkra csak. A WC-ben is tilos. Azért?
> Már tömény füst volt.

> Unalom. Fájdalom. Én már el is feledtem. Szórakozom.
> Lesem a zombik auráját. Energiát esznek. Egymásét.
> Istenem! Sóhaj az emelet.

> Nekem itt! – Na és a múltkor! – Ne is mondja! – Az semmi!
> Itt nézze meg! – Már évek óta! – Éjszaka? – Aludni sem! ...
> SZEGÉNY ÉN-felhő.

> Keresem a jót, a lélekemelőt, a szépet. Ott aranylik!
> 80 év eteti fél süteményével párját a defektes székben.
> Szép a keze. Ahogy ad.

> 2002

ELŐZŐ OLDAL - KÖVETKEZŐ OLDAL

*

NETKÖTET PROGRAM - IRODALMI RÁDIÓ